Poliisin ilmakuva marjanpoimintayrityksen piha-alueelta. Poimijat majoittuivat perävaunuihin rakennetuissa tiloissa, niissä sijaitsivat myös käymälät ja ruuanlaittotilat.

Poliisin ilmakuva marjanpoimintayrityksen piha-alueelta. Poimijat majoittuivat perävaunuihin rakennetuissa tiloissa, niissä sijaitsivat myös käymälät ja ruuanlaittotilat. Poliisi

Mistä on kyse? Marjanpoiminta-alan yrittäjä sai Keski-Suomen käräjäoikeudessa tuomion ihmiskaupasta

Yrittäjä toi kesällä 2016 Thaimaasta Suomeen noin 200 marjanpoimijaa

Syyttäjän mukaan poimijat tekivät jopa 15-tuntisia työpäiviä, ja ansioillaan he kuittasivat matkakuluista syntynyttä velkaa

Osa thaimaalaispoimijoista jäi poimintamatkasta tappiolle

Marjayrittäjä kiisti oikeudessa syyllisyytensä

Keski-Suomen käräjäoikeus on tuominnut keskisuomalaisen marjayrittäjän yhden vuoden ja kahdeksan kuukauden mittaiseen ehdolliseen vankeusrangaistukseen 26:sta ihmiskaupasta poikkeuksellisessa thaimaalaisia marjanpoimijoita koskevassa rikosjutussa.

Oikeuden mukaan marjayrittäjä käytti hyväkseen thaimaalaispoimijoiden riippuvaista asemaa ja värväsi heidät Suomeen pakkotyön kaltaisiin olosuhteisiin.

Lisäksi vastaaja tuomittiin jätelain rikkomisesta ja törkeästä petoksesta.

Syytteen mukaan marjanpoimijat tekivät yrittäjälle jopa 15-tuntisia työpäiviä, ja ansioillaan he kuittasivat matkakuluista syntynyttä velkaa. Poimijat majoitettiin rekan perävaunuihin rakennettuihin kontteihin, joissa sijaitsivat myös poimijoiden ruoanlaitto- ja peseytymistilat.

Marjanpoimijoiden ruoanlaitto- ja ajanviettotiloja. Sisä-Suomen poliisi

Ehdollisen vankeusrangaistuksen lisäksi marjanpoimintayrittäjälle langetettiin kolmen ja puolen vuoden liiketoimintakielto. Lisäksi yrittäjän maksettavaksi tulevat yhteensä 156 000 euron suuruiset korvaukset poimijoille aiheutuneesta henkisestä kärsimyksestä ja yli 46 000 euron korvaukset poimijoilta saamatta jääneistä ansioista.

Vastaaja joutuu korvaamaan myös poimijoiden oikeudenkäyntikuluja yli 127 000 euron arvosta.

Keskisuomalainen marjayrittäjä toi Suomeen kesällä 2016 noin 200 marjanpoimijaa. Oloihinsa tyytymättömiä asianomistajia heistä oli 26.

Oikeudenkäyntikulut yli 270 000 euroa

Asiaa käsiteltiin Keski-Suomen käräjäoikeudessa viime syksynä peräti 31 päivän ajan. Tuomio ei ole vielä lainvoimainen.

Ylen tavoittama marjayrittäjän asianajaja arvioi tuoreeltaan, että tuomittu aikoo valittaa käräjäoikeuden ratkaisusta.

Keski-Suomen käräjäoikeus käsitteli ihmiskauppajuttua kolmen tuomarin kokoonpanossa. Oikeuden antaman tiedotteen mukaan tuomio on yksimielinen.

Oikeusjuttu keräsi runsaasti mediahuomiota muun muassa siksi, että thaimaalaispoimijat lennätettiin vastaajan pyynnöstä Suomeen käräjäoikeuden eteen kuultaviksi. Käräjäoikeuden tiedotteen mukaan oikeudenkäynnin kustannukset käräjäoikeudessa olivat yli 270 000 euroa.

Myös poimijoiden peseytymis- ja käymälätilat olivat perävaunuihin tehdyissä konteissa. Sisä-Suomen poliisi

Oikeuden laskelmien mukaan esimerkiksi asianomistajien lentomatkat Thaimaasta Suomeen ja takaisin maksoivat yli 40 600 euroa.

Thaimaalaisten asianomistajien avustajille maksettavaa summaa lukuun ottamatta valtiolle aiheutuneet kustannukset jäävät valtion vahingoksi.

Metsämarjanpoimijat eivät ole työsuhteessa heitä poimintatyöhön tuoviin yrityksiin. Työoikeuden professori arvioi Ylelle loppuvuodesta, että marjanpoimijoiden ihmiskauppajuttua voi pitää alalla ennakkotapauksena.